[pic] | EUROPA-KOMMISSIONEN |

Bruxelles, den 4.5.2011

KOM(2011) 235 endelig

2011/0104 (NLE)

Forslag til

RÅDETS GENNEMFØRELSESAFGØRELSE

om bemyndigelse af Rumænien til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

BEGRUNDELSE

BAGGRUNDEN FOR FORSLAGET

I henhold til artikel 395 i Rådets direktiv 2006/112/EF af 28. november 2006 om det fælles merværdiafgiftssystem (herefter benævnt "momsdirektivet") kan Rådet med enstemmighed på forslag af Kommissionen bemyndige en medlemsstat til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller forhindre visse former for momsunddragelse eller momsundgåelse.

Ved brev modtaget af Kommissionen den 4. november 2009 anmodede Rumænien om bemyndigelse til at indføre en særlig foranstaltning, der fraviger momsdirektivets artikel 193, for at gøre modtageren af leverancer af hvede, rug, byg, majs, soja, raps og solsikkefrø afgiftspligtig i stedet for leverandøren.

Ved brev modtaget af Kommissionen den 2. juli 2010 anmodede Rumænien om bemyndigelse til at indføre endnu en foranstaltning, der fraviger direktivet, for at udvide anvendelsesområdet til en række andre varer.

Ved brev modtaget af Kommissionen den 26. juli 2010 anmodede Rumænien om, at denne bemyndigelse blev givet for en periode på to år, og gav tilsagn om ikke at anmode om en forlængelse.

Ved brev modtaget af Kommissionen den 20. december 2010 begrænsede Rumænien igen sin anmodning til leverancer af hvede, rug, byg og maltbyg, majs, soja, raps, solsikkefrø og sukkerroer.

I overensstemmelse med momsdirektivets artikel 395, stk. 2, underrettede Kommissionen ved brev af 15. marts 2011 de øvrige medlemsstater om Rumæniens anmodninger. Ved brev af 22. marts 2011 meddelte Kommissionen Rumænien, at den var i besiddelse af alle de oplysninger, som den fandt nødvendige for at kunne vurdere anmodningen.

Som begrundelse for sin anmodning forklarede Rumænien, at der var konstateret tilfælde af momssvig i handelen med bestemte kornsorter og olieholdige frø, normalt i forbindelse med oprettelse af "døgnfluevirksomheder". Disse virksomheder køber disse varer momsfrit enten hos leverandører uden for Rumænien, hvilket giver dem ret til momsfritagelse i henhold til artikel 138 i momsdirektivet, eller hos lokale producenter, der er omfattet af afgiftsfritagelsesordningen for små virksomheder som beskrevet i direktivets artikel 287, eller som undlader at angive deres salg.

De leverer derpå varerne til kunder i Rumænien (grossister, eksportvirksomheder eller forarbejdningsvirksomheder) fakturerer momsen, men forsvinder efter leveringen af deres varer uden at overføre momsen til statskassen.

Deres kunder har imidlertid ret til at fratrække momsen, når de er i besiddelse af en gyldig faktura.

Den særlige foranstaltning, som der anmodes om tilladelse til at indføre, vil betyde, at det er den afgiftspligtige modtager og ikke leverandøren, der bliver betalingspligtig, og modtageren bevarer retten til at fratrække afgiften efter de normale regler. Leverandøren vil således ikke længere kunne opkræve moms hos kunderne uden at indbetale den til statskassen. Foranstaltningen vil sætte en øjeblikkelig stopper for denne særlige form for afgiftssvig.

I den periode, hvor foranstaltningen finder anvendelse, vil Rumænien også få mulighed for at træffe konventionelle nationale foranstaltninger, der er forenelige med momsdirektivet, for at forebygge og bekæmpe denne form for svig efter bemyndigelsens udløb.

Der er ikke desto mindre tale om en radikal foranstaltning, der går imod momssystemets princip om fraktionerede betalinger, og som derfor indebærer en risiko for, at den svigagtige adfærd flyttes til det stadium, hvor de pågældende varer forarbejdes til industriprodukter eller fødevarer, eller til andre sektorer.

For at modgå denne risiko bør Rumænien efter en kort anvendelsesperiode samtidig indføre bestemmelser vedrørende angivelse og kontrol. De afgiftspligtige personer, der er omfattet af foranstaltningen vil bl.a. skulle verificere deres kunders status i forhold til afgiftsreglerne, før de gør brug af foranstaltningen, give særskilte oplysninger om disse transaktioner i deres momsangivelser og give de rumænske myndigheder adgang til en fortegnelse over de kunder, som er omfattet af foranstaltningen.

De rumænske myndigheder skal ligeledes skærpe kontrollen med afgiftspligtige personer, der beskæftiger sig med forarbejdning af de pågældende varer, for når de ikke længere skal betale moms af deres råvarer, kan de måske føle sig fristet til at undlade at angive deres salg af forarbejdede varer.

Endelig skal de rumænske myndigheder sikre sig, at personer, der er involveret i svig i forbindelse med de varer, der falder ind under den særlige foranstaltning, ikke overflytter deres svigagtige adfærd til andre landbrugsprodukter eller andre erhvervssektorer.

Kommissionen skal underrettes om de vedtagne foranstaltninger.

Afgiftspligtige personer, der sammen med andre tilsvarende transaktioner med landbrugsprodukter beskæftiger sig med levering af de her omhandlede varer, og modtagerne af disse leverancer skal have mulighed for at anvende den særlige foranstaltning uden at pådrage sig uforholdsmæssigt store administrative omkostninger eller løbe risici for så vidt angår deres retssikkerhed. Foranstaltningen må desuden kun anvendes på råvarer, der normalt ikke er beregnet til endeligt forbrug.

Ved at benytte Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif kan det desuden klart og præcist og helt utvetydigt angives, hvilke varer der er omfattet af den særlige foranstaltning.

Med henvisning til momsdirektivets artikel 395, de rumænske myndigheders argumenter og den kontekst, inden for hvilken den påtænkte særlige foranstaltning vil blive anvendt, finder Kommissionen, at den ønskede undtagelse opfylder betingelserne i nævnte artikel, og at den navnlig gør det muligt at bekæmpe momsunddragelse uden at ændre ved skatteindtægterne fra det endelige forbrug. Derfor finder Kommissionen, at den må forelægge Rådet et forslag herom.

RESULTATER AF HØRINGEN AF BERØRTE PARTER OG KONSEKVENSANALYSER

Forslaget til afgørelse vedrører gennemførelse af en foranstaltning til forhindring af skattesvig i forbindelse med visse varer inden for en bestemt erhvervssektor. Forslaget vil derfor især være til fordel for de lovlydige afgiftspligtige personer inden for denne sektor og for den berørte medlemsstat. Der har ikke været behov for ekstern ekspertbistand eller for at høre de berørte parter, og en konsekvensanalyse har heller ikke været nødvendig. Under alle omstændigheder vil afgørelsen kun få begrænsede konsekvenser som følge af det snævre anvendelsesområde og den begrænsede gyldighedsperiode.

FORSLAGETS RETLIGE ASPEKTER

Den foreslåede afgørelse tjener til at bemyndige Rumænien til at indføre en særlig foranstaltning, der fraviger momsdirektivets artikel 193, og som overflytter betalingspligten i forbindelse med moms fra leverandøren til modtageren af bestemte landbrugsprodukter, når afgiftsberegningsgrundlaget overskrider et bestemt beløb.

Retsgrundlaget for afgørelsen er momsdirektivets artikel 395, der er vedtaget i henhold til artikel 113 i traktaten om Den Europæiske Unions funktionsmåde. I henhold til momsdirektivets artikel 395 skal en medlemsstat, der ønsker at indføre foranstaltninger, der fraviger bestemmelserne i direktivet, indhente Rådets tilladelse i form af en gennemførelsesafgørelse. Da det drejer sig om en gennemførelsesforanstaltning i forbindelse med harmoniseringen af medlemsstaternes lovgivning om omsætningsafgifter, er forslaget i overensstemmelse med subsidiaritetsprincippet.

Forslaget er i overensstemmelse med proportionalitetsprincippet og går således ikke videre, end hvad der er nødvendigt for sikre den ønskede forebyggelse af momssvig, da det kun er rettet mod en særlig og begrænset erhvervssektor og derfor kun vedrører et begrænset antal afgiftspligtige personer og transaktioner. Det afviger derfor kun i begrænset omfang fra principperne i momsdirektivet, særlig princippet om fraktionerede betalinger, og kun i den udstrækning, det er hensigtsmæssigt.

BUDGETMÆSSIGE KONSEKVENSER

Forslaget har ingen virkninger for EU's budget.

2011/0104 (NLE)

Forslag til

RÅDETS GENNEMFØRELSESAFGØRELSE

om bemyndigelse af Rumænien til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR—

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[1], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

1. Ved breve modtaget af Kommissionen den 4. november 2009, den 2. juli 2010, den 26. juli 2010 og den 20. december 2010 anmodede Rumænien om bemyndigelse til i en periode på to år og som en undtagelse fra artikel 193 i direktiv 2006/112/EF at overføre betalingspligten i forbindelse med moms til modtagerne af leverancer af bestemte kornsorter og olieholdige frø, og landet tilkendegav samtidig, at det ikke ville anmode om en forlængelse af denne bemyndigelse.

2. Kommissionen fremsendte Rumæniens anmodning til de øvrige medlemsstater ved brev af 15. marts 2011. Ved brev af 22. marts 2011 meddelte Kommissionen Rumænien, at den var i besiddelse af alle de oplysninger, som den fandt nødvendige for at kunne vurdere anmodningen.

3. De rumænske myndigheder har afsløret tilfælde af skattesvig inden for handelen med visse uforarbejdede landbrugsprodukter, kornsorter og olieholdige frø. Nogle virksomheder indbetaler ikke moms til statskassen efter at have leveret deres varer, især ikke, hvis de har erhvervet dem uden at have betalt indgående moms. Deres kunder har imidlertid ret til at fratrække afgiften, når de er i besiddelse af en gyldig faktura.

4. Udpegningen af den afgiftspligtige person, til hvem varerne leveres, som betalingspligtig person i stedet for leverandøren udgør en midlertidig nødforanstaltning, der vil sætte en stopper for denne form for svig. Ved at anvende denne foranstaltning i to år skulle de rumænske myndigheder få tid nok til at indføre definitive foranstaltninger inden for landbrugssektoren, der er forenelige med direktiv 2006/112/EF, og som vil kunne forebygge og bekæmpe denne form for svig.

5. For at forhindre, at den svigagtige adfærd overflyttes til det stadium, hvor varerne forarbejdes til fødevarer eller industriprodukter, eller til andre varer, bør Rumænien imidlertid samtidig træffe angivelses- og kontrolforanstaltninger rettet mod de berørte momspligtige personer og underrette Kommissionen herom.

6. For at sikre, at denne særlige foranstaltning kun kommer til at gælde for uforarbejdede landbrugsprodukter, og forhindre, at de berørte afgiftspligtige personer ikke pådrager sig uforholdsmæssigt store omkostninger eller kommer til at løbe risici for så vidt angår deres retssikkerhed, bør den kombinerede nomenklatur som fastsat i Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif[2] benyttes til at angive, hvilke varer der er omfattet af denne særlige foranstaltning.

7. Denne særlige foranstaltning er berettiget og står i et rimeligt forhold til de opstillede mål. Den er nemlig tidsbegrænset og berører kun bestemte præcist definerede varer, der normalt ikke er beregnet til endeligt forbrug, og som har været genstand for skattesvig, som har medført et betydeligt tab af momsindtægter. Grundet omfanget af dette indtægtstab bør foranstaltningen vedtages hurtigst muligt.

8. Denne særlige foranstaltning ændrer ikke det momsbeløb, der opkræves af Rumænien i det endelige forbrugsled, og den har ingen negativ indvirkning på Unionens egne indtægter fra moms —

VEDTAGET DENNE AFGØRELSE:

Artikel 1

Som en undtagelse fra artikel 193 i direktiv 2006/112/EF bemyndiges Rumænien til at udpege modtageren af følgende varer, der optræder i den kombinerede nomenklatur som fastsat i forordning (EØF) nr. 2658/87, som den betalingspligtige i forbindelse med moms:

KN-kode | Vare |

1001 10 00 | Hård hvede |

1001 90 10 | Spelt til udsæd |

ex 1001 90 91 | Blød hvede, til udsæd |

ex 1001 90 99 | Anden spelt og blød hvede, ikke til udsæd |

1002 00 00 | Rug |

1003 00 | Byg |

1005 | Majs |

1201 00 | Sojabønner, også knuste |

1205 | Rybsfrø og rapsfrø, også knuste |

1206 00 | Solsikkefrø, også knuste |

1212 91 | Sukkerroer |

Artikel 2

Den i artikel 1 nævnte bemyndigelse er betinget af, at Rumænien indfører passende og effektive angivelsesforpligtelser og kontrolforanstaltninger for afgiftspligtige personer, der leverer de varer, som bemyndigelsen finder anvendelse på.

Rumænien underretter Kommissionen om de i stk. 1 nævnte forpligtelser og foranstaltninger.

Artikel 3

Denne afgørelse finder anvendelse i to år regnet fra datoen for dens meddelelse.

Artikel 4

Denne afgørelse er rettet til Rumænien.

Udfærdiget i Bruxelles, den

På Rådets vegne

Formand

[1] EUT L 347 af 11.12.2006, s. 1.

[2] EFT L 256 af 7.9.1987, s. 1.